<classify> JESHI la Polisi Mkoani Arusha limemtia mbaroni mfanyabiashara maarufu Jijini Arusha, Joseph Rwakeza anayemiliki Kampuni ya Kabale Estate, kwa tuhuma za kushindwa kutoa hati za viwanja baada ya kuuza viwanja zaidi ya 51 na kujipatia Sh milioni 590 na kutokomea kusikojulikana kwa zaidi ya miaka saba.Mfanyabiashara huyo alikamatwa na polisi akiwa kijijini kwao mkoani Kagera wiki moja iliyopita na kurudishwa Jijini Arusha, kujibu mashitaka hayo. Kukamatwa kwa mfanyabiashara huyo kutokana na baadhi ya wananchi waliotapeliwa, kulalamika kwa Mkuu wa Mkoa wa Arusha, Mrisho Gambo na Gambo kuagiza Polisi kumsaka mahali popote alipo, ili aweze kuja Jijini Arusha kujibu mashitaka yake.Kamanda wa Polisi Mkoani Arusha, Jonathan Shana alipoulizwa na mwandishi wa gazeti hili juu ya kushikiliwa kwa mfanyabiashara huyo na polisi, alikiri na kusema kuwa suala lake linashughulikiwa na Mkuu wa Upelelezi wa Mkoa wa Arusha RCO, kwani yeye ndio atakuwa na taarifa kamili juu ya hilo.Ni kweli tunamshikilia mfanyabiashara huyo, lakini suala hilo linashughulikiwa na RCO, mie niko safarini Ngorongoro kikazi nikirudi ntalitolea taarifa,alisema.Kwa mujibu wa taarifa kutoka katika vyanzo mbalimbali Jijini Arusha ikiwemo polisi, zinadai kuwa kampuni ya Kabale Estate ilipewa kazi na kampuni nyingine jina na wamiliki wa kampuni tunawahifadhi kwa sasa, kugawa viwanja kwa ukubwa tofauti kulingana na mahitaji ya mnunuzi. Pia kwa bei tofauti na kutafuta hati ya kila kiwanja, kazi ambayo kampuni hiyo iliifanya kwa umakini mkubwa.Taarifa zaidi zilidai kuwa baada ya kukamilisha kazi, mfanyabiashara Rwakeza kupitia kampuni yake ya Kabale Estate, alikabidhi hati zote kwa kampuni iliyompa kazi na shughuli hizo zilifanyika mwaka 2012 hadi 2013. Vyanzo vya habari vilidai kuwa Rwakeza alirudi tena kwa kampuni hiyo na kusema kuwa kuna baadhi ya wananchi, wamevipenda viwanja hivyo na wako tayari kulipa fedha taslimu.Habari zinasema kuwa alikubaliwa kuuza viwanja kwa masharti ya mteja akilipa fedha taslimu, atapewa hati yake na alifanya hivyo kwa viwanja 31 kati ya viwanja 51 alivyouza. Lakini viwanja 20 vilivyouzwa na kampuni ya Kabale Estate, fedha yake haikupelekwa kwa kampuni iliyompa kazi na kufanya mmiliki wa kampuni iliyompa kazi, kugoma kutoa hati na ndio maana wananchi waliamua kulalamika kwa Mkuu wa Mkoa kwa utapeli huo.Vyanzo vya habari vilidai kuwa sakata hilo, limewakumba wafanyakazi wa serikali, taasisi za umma na wananchi wa Jiji la Arusha zaidi ya 45, walionunuwa viwanja katika mtaa wa Olosuruwa Kata ya Moshono.Taarifa zaidi zilidai kuwa mfanyabiashara huyo alikiri katika vikao vya mahojiano, kupokea fedha kutoka kwa wananchi hao, lakini alishindwa kuwaeleza wajumbe wa kikao hicho ni kwa nini ameshindwa kuwapa hati kwa kipindi kirefu cha zaidi ya miaka saba.Habari zilidai kuwa kikosi cha askari kanzu, wananchi waliouziwa viwanja, mwanasheria wa serikali, Ofisi ya Kuzuia na Kupambana na Rushwa Takukuru na Ofisi ya Usalama Taifa Mkoa, walikwenda eneo la tukio na kuwataka wale wote waliouziwa viwanja, kukaa katika kila kiwanja alichouziwa na kupigwa picha.Gazeti hili lilifanya jitihada za kuwasaka wamiliki halali wa eneo hilo, lakini simu zao hazikupokelewa. Hata walipotumiwa ujumbe mfupi katika simu zao za kiganjani, hawakuwa tayari kujibu chochote.  <topic>: kitaifa 